
Nr. 22/103


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru modificarea Legii nr. 297/2004 privind piața de capital, cu care comisia noastră a fost sesizată în fond cu adresa Biroului Permanent nr. PLx.98 din 4 mai 2012.
	PREŞEDINTE,

Maria Eugenia BARNA 

RAPORT

asupra proiectului de Lege pentru modificarea 
Legii nr. 297/2004 privind piața de capital
Cu adresa nr. PLx.98 din 4 mai 2012, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru modificarea Legii nr. 297/2004 privind piața de capital.

La întocmirea raportului s-a avut în vedere avizul favorabil al Consiliului Legislativ, avizul favorabil al Comisiei juridice, de disciplină şi imunităţi și avizul favorabil al Comisiei pentru politică economică, reformă și privatizare.

Prezentul proiect de Lege are ca obiect de reglementare  modificarea Legii nr. 297/2004 privind piața de capital, cu modificările și completările ulterioare, în sensul acordării posibilității piețelor reglementate din România de a fi desemnate drept platforme de licitație a certificatelor de emisii de gaze cu efect de seră în baza procedurii de achiziție publică comună Comisiei Europene și Statelor Membre. Selectarea piețelor reglementate din România drept platforme de licitație va conduce la creșterea vizibilității și la promovarea piețelor reglementate din România în Uniunea Europeană, determinând și reducerea costurilor de tranzacționare pentru participanții locali care licitează certificate de emisii de gaze cu efect de seră.

Actul normativ implementează prevederile Regulamentului (U.E.) nr. 1031/2010 al Comisiei din 12 noiembrie 2010 privind calendarul, administrarea și alte aspecte ale licitării certificatelor de emisii de gaze cu efect de seră în temeiul Directivei 2033/87/CE a Parlamentului European și al Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității, denumit în continuare Regulamentul privind licitațiile.

Modificarea definiției pieței reglementate în sensul includerii în sfera acesteia și a certificatelor de emisii de gaze cu efect de seră conduce la diversificarea produselor care pot fi oferite clienților. Toate aceste măsuri vor conduce la dezvoltarea și promovarea pieței de capital din România, creând noi oportunități investiționale.

Proiectul de Lege face parte din categoria legilor ordinare, potrivit art. 73 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, din partea Ministerului Finanțelor Publice domnul secretar de stat Gheorghe Gherghina.

La lucrările comisiei şi-au înregistrat prezenţa un număr de 23 deputaţi din totalul de 33 membri ai comisiei.

Raportul comisiei a fost adoptat în unanimitate de către deputaţii prezenţi la dezbateri. 

Proiectul de Lege a fost respins de Senat în şedinţa din data de 23 aprilie 2012.

Proiectul de lege, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaților.
In urma dezbaterii proiectului de Lege pentru modificarea Legii nr. 297/2004 privind piața de capital, în şedinţa din data de 4 iulie 2012, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de Guvern. 
	PREŞEDINTE,

Maria Eugenia BARNA
	SECRETAR,

Nicolae BUD


Consilier parlamentar

Vasilica Popa       

